***Αθήνα, 30 Δεκεμβρίου 2021***

**ΔΕΛΤΙΟ ΤΥΠΟΥ**

**5 προτάσεις του Προέδρου της ΚΕΕΕ για τη στήριξη επιχειρήσεων εστίασης και θεάματος**

Στο πλαίσιο της στήριξης των επιχειρήσεων που πλήττονται άμεσα από την εφαρμογή των νέων περιοριστικών μέτρων που ανακοίνωσε η κυβέρνηση, ο Πρόεδρος της ΚΕΕΕ κ. Γιάννης Χατζηθεοδοσίου καταθέτει 5 προτάσεις που στοχεύουν στην αντιμετώπιση της νέας κρίσης στην οποία εισέρχονται επιχειρήσεις της εστίασης και του θεάματος.

**Γ. Χατζηθεοδοσίου:**

Από σήμερα ισχύουν επιπλέον μέτρα για την προστασία της δημόσιας υγείας και την ανάσχεση της πανδημίας. Δεν ακούσαμε όμως κανένα αντίμετρο για τις επιχειρήσεις που πλήττονται άμεσα από την εφαρμογή των νέων περιορισμών, καθώς πολλές θα αναγκαστούν να διακόψουν τη λειτουργία τους, ενώ στο σύνολο τους οι επιχειρήσεις εστίασης αλλά και θεάματος θα έχουν δραματική μείωση τζίρου.

Προκειμένου λοιπόν να αποφευχθεί ο κίνδυνος του «λουκέτου», είναι επιτακτική ανάγκη να ληφθούν άμεσα έκτακτα μέτρα στήριξης. Ειδικότερα:

-Να υπάρξει επιδότηση ενοικίου των επιχειρήσεων που πλήττονται για τους μήνες Δεκέμβριο και Ιανουάριο

-Οι επιχειρήσεις που θα παραμείνουν κλειστές εξαιτίας της εφαρμογής των μέτρων, να στηριχθούν με Αποζημίωση Ειδικού Σκοπού

-Να ανασταλούν οι συμβάσεις εργασίας των εργαζομένων σε επιχειρήσεις που θα παραμείνουν κλειστές ή που θα έχουν μεγάλη μείωση τζίρου

-Για όλες τις πληττόμενες επιχειρήσεις της εστίασης και του θεάματος να δοθεί τρίμηνη αναστολή φορολογικών, ασφαλιστικών και τραπεζικών υποχρεώσεων

-Και τέλος, η κυβέρνηση να προχωρήσει στην κατάργηση της επιστροφής της Επιστρεπτέας Προκαταβολής για τις επιχειρήσεις που πλήττουν τα νέα μέτρα